خامرہ

جسم میں ہونے والے تمام کیمیائی عوامل کو مجموعی طور پر استحالہ غذائیہ (میٹابولزم) کہا جاتا ہے۔ اس عمل کے دو حصے ہیں۔ ایک اینابولزم اور دوسرا کیٹابولزم۔ اینابولزم تعمیری عوامل ہیں جن میں چھوٹے مالیکیول مل کر بڑے مالیکیول بناتے ہیں۔ ان عوامل میں توانائی استعمال ہوتی ہے مثلاً ضیائی تالیف۔ اس کے برعکس تخریبی عوامل کیٹابولزم کہلاتے ہیں۔ ان عوامل میں بڑے مالیکیول ٹوٹ کر چھوٹے اور سادہ مالیکیولوں میں تبدیل ہو جاتے ہیں اور اس دوران توانائی خارج کرتے ہیں مثلاً عمل تنفس۔ میٹابولزم کے عوامل عموماً درجہ بدرجہ ایک تسلسل کے ساتھ وقوع پزیر ہوتے ہیں اور ہر درجے پر ایک مخصوص **خامرہ** (Enzyme انزائم) عمل کو واقع ہونے میں مدد دیتا ہے۔ خلیے میں ہونے والا ہر عمل کسی مخصوص خامرے کا مرہون منت ہے۔


  
  Substrate A
  
  
    Enzyme 1
    →
  
  
  Substrate B
  
  
    Enzyme 2
    →
  
  
  Substrate C
  
  
    Enzyme 3
    →
  
  
  Substrate D



اگر اوپر دیے گئے تسلسل میں کوئی ایک خامرہ موجود نہ ہو تو اُس کے بعد والا زیر خامرہ (Substrate) نہیں بنے گا۔ لہٰذا مزید عمل رک جائے گا اس سے معلوم ہوتا ہے کہ استحالہ غذائیہ (میٹابولزم) یعنی جسم میں ہونے والے کیمیائی تعاملات کے لیے خامرے کتنی اہمیت کے حامل ہیں۔

## ساخت
خامرے وہ نامیاتی عمل انگیز ہیں جو کیمیائی عمل کی رفتار تیز کرتے ہیں مگر خود مستقل طور پر اپنی شکل تبدیل نہیں کرتے۔ یہ خلیوں میں انتہائی تھوڑی مقدار میں پائے جاتے ہیں اور فعالی توانائی (Energy of Activation) کو کم کر کے کیمیائی عمل کی رفتار بڑھا دیتے ہیں۔ فعالی توانائی وہ توانائی ہے جو مالیکیولوں کو آپس میں عمل کرنے اور خامرہ - زیر خامرہ کمپلکس (Enzyme-Substrate Complex) بنانے کے لیے درکار ہوتی ہے۔ عمل انگیز دراصل اسی توانائی کی مقدار کو کم کر کے عمل کی رفتار کو تیز کرتا ہے۔ ایک خلیے میں دو سے تین ہزار مختلف خامرے موجود رہتے ہیں۔ مختلف قسم کے خلیوں میں خامرے بھی مختلف اقسام کے ہوتے ہیں۔

## خصوصیات
* خامرے کیمیائی طور پر لحمیات (پروٹین) ہیں جو خلیے میں بنتے ہیں، یہ بطور عمل انگیز کام کرتے ہیں۔ وہ کیمیائی تعامل جو عموماً بہت سست ہونا چاہیے یہ اُن کی رفتار بڑھا دیتے ہیں وہ توانائی جو کسی کیمیائی عمل کے آغاز کے لیے درکار ہوتی ہے فعالی توانائی کہلاتی ہے۔ خامرے اس فعالی توانائی کو کم کر دیتے ہیں جس کی وجہ سے عمل عام جسمانی درجہ حرارت پر ممکن ہوتا ہے۔
* خامرے اپنے عمل میں بہت مخصوص ہوتے ہیں۔ ہر خامرہ صرف ایک قسم کے کیمیائی عمل میں حصہ لیتا ہے۔ ہر خامرے کی سطح پر ایک جگہ  (Active Site) ہوتی ہے۔ وہ مالیکیول جو اس جگہ پر پوری طرح فِٹ ہو زیر خامرہ (Substrate) کہلاتا ہے۔
* عموماً زیر خامرہ کی بہت بڑی مقدار کے لیے خامرے کی بہت تھوڑی سی مقدار کافی ہوتی ہے۔ خامرہ کیمیائی عمل کے دوران اپنی ساخت تبدیل نہیں کرتا۔
* کچھ اشیا جن کو ایکٹی ویٹر (فعال کن) کہا جاتا ہے خامرے کے عمل کو تیز کر دیتی ہیں۔ جبکہ کچھ اشیا جن کو مانع (Inhibitors) کہا جاتا ہے خامرے کے عمل کو آہستہ کر دیتی ہیں۔
[تصغیر|اسٹرابری، بلیو بری اور بلیک بری [مینگنیز کے حصول کا ایک اچھا ذریعہ ہیں۔ یہ معدن خامرے کا عامل کار ہے اور جسم میں بایوٹین، تھایامین، وٹامن سی اور کولین کی تیاری میں مدد دیتا ہے۔ اس کے علاوہ یہ معدن نشاستے اور لحمیات کے میٹابولزم میں بھی مدد فراہم کرتا ہے۔]]
* معاون عامل (Co-factors) کچھ ایسے ایٹم، ایٹموں کے مجموعے یا مالیکیول ہوتے ہیں جو خامرے کی شکل میں درکار تبدیلی کر کے اُسے فعال بناتے ہیں یہ معاون عامل خامروں کے لیے  سوئچ کی طرح کام کرتے ہیں۔ اگر یہ معاون دھاتی آئن (مثلا زنک، کاپر یا آئرن وغیرہ) تو ایسے معاون عامل کو اضافی گروہ یا انضمامی گروہ (Prosthetic group) کہا جاتا ہے۔
* معاون خامرے (Co-enzymes) چھوٹے نامیاتی مالیکیول ہوتے ہیں جو خامرے کے ساتھ مل کر اُسے فعال بناتے ہیں۔ خامروں کی طرح دوران تعامل یہ بھی اپنی شکل تبدیل نہیں کرتے۔ یہ معاون خامرے عموماً زندگی کے لیے لازمی حیاتین (Vitamins) اور نمکیات سے بنتے ہیں۔
ان معاون خامروں کی غیر موجودگی حیاتین اور نمکیات کی کمی سے پیدا ہونے والی بیماریوں کا باعث بنتی ہے۔ مثلاً وٹامن بی 1 کی کمی سے بیری بیری کا مرض ہوتا ہے جس کے معاون خامرے +NAD+، FAD ہیں۔
* کچھ خامرے خلیے کے اندر پائے جاتے ہیں جن کو دروں خلوی خامرے (Intracellular enzymes) کہتے ہیں مثال کے طور پر مائیٹو کانڈریا میں پائے جانے والے خامرے اور کچھ خامرے خلیے کے باہر اپنے اثرات مرتب کرتے ہیں جن کو بروں خلوی خامرے (Extracellular enzymes) کہتے ہیں مثلاً نظام انہضام کے خامرے lipase، amylase، trypsin وغیرہ۔

## حوالہ جات

زمرہ:استحالہ غذائیہ
زمرہ:تحفیر
زمرہ:حیاتی سالمات
زمرہ:خامرے
زمرہ:کیمیائیات عملیہ
زمرہ:ویکی ڈیٹا سے مطابقت رکھنے والی مختصر تفصیل